Banklar aktivlari sifatini tasniflash tartibi o‘zgardi

O‘zgartirishlar va qo‘shimchalar bank nazorati bo‘yicha Bazel qo‘mitasining «Muammoli aktivlar uchun prudensial talablar – muammoli aktivlar va shartlari qayta ko‘rib chiqilgan aktivlar tushunchasi to‘g‘risida»gi yo‘riqnomasiga, shuningdek xalqaro tajribaga asosan ishlab chiqilgan.
Xususan, «kredit tavakkalchiligi», «muddati o‘tgan qarzdorlik», «aktivlarning jami qiymati» va «kichik miqdordagi summa» tushunchalari kiritilmoqda.
Moliyaviy hisobotning xalqaro standartlariga muvofiq aktivlarga banklar tomonidan hisoblangan va olinmagan foizli daromadlar bo‘yicha «oshirilmaydigan» maqomini berish o‘rniga aktivlar sifatiga qarab ular yuzaga kelgan davrda zaxiralarni shakllantirish zarurligi to‘g‘risidagi talab kiritilmoqda.
Shuningdek, ehtimoliy yo‘qotishlarni qoplashga mo‘ljallangan zaxira miqdoridan yuqori likvidli ta’minot qiymati chegirilishi nazarda tutiladi.
Bundan tashqari, nizom talablariga muvofiq quyidagi holatlarda kredit shartnomasi shartlari o‘zgartirilganda kredit tasnifi o‘zgartirilmaydi va shartlari qayta ko‘rib chiqilgan aktivlar deb tasniflanmaydi:
Bunda kredit shartnomasi shartlari qayta ko‘rib chiqilayotgan vaqtda qarzdorning barcha banklardan olingan kreditlari bo‘yicha muddati o‘tgan qarzdorligi mavjud bo‘lmasligi hamda: qarzdorning krediti sifati «standart» yoki «substandart» toifasida bo‘lishi; qayta ko‘rib chiqilayotgan shartnoma bo‘yicha to‘lovlarni to‘lashda so‘nggi 6 oy ichida muddati kechiktirilgan kunlarning jami miqdori 60 kundan oshmagan bo‘lishi lozim.
Shu bilan birga, aktivlarning vaqtinchalik parametrlar bo‘yicha tasniflanishi qayta ko‘rib chiqilmoqda.